CELEX: 32019R0429
Language: sk
Date: 2019-01-11 00:00:00
Title: Delegované nariadenie Komisie (EÚ) 2019/429 z 11. januára 2019, ktorým sa dopĺňa nariadenie Európskeho parlamentu a Rady (EÚ) 2017/821, pokiaľ ide o metodiku a kritériá posudzovania a uznávania schém náležitej starostlivosti v dodávateľskom reťazci týkajúcich sa cínu, tantalu, volfrámu a zlata

19.3.2019   
               
               
                  SK
               
               
                  Úradný vestník Európskej únie
               
               
                  L 75/59
               
            
         DELEGOVANÉ NARIADENIE KOMISIE (EÚ) 2019/429
         z 11. januára 2019,
         ktorým sa dopĺňa nariadenie Európskeho parlamentu a Rady (EÚ) 2017/821, pokiaľ ide o metodiku a kritériá posudzovania a uznávania schém náležitej starostlivosti v dodávateľskom reťazci týkajúcich sa cínu, tantalu, volfrámu a zlata
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/821 zo 17. mája 2017, ktorým sa ustanovujú povinnosti náležitej starostlivosti v dodávateľskom reťazci dovozcov Únie dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (1), a najmä na jeho článok 8 ods. 2,
         keďže:
         
                     (1)
                  
                  
                     Zdroje prírodných nerastných surovín majú veľký potenciál pre rozvoj, ale v oblastiach zasiahnutých konfliktom alebo vo vysokorizikových oblastiach môžu podnecovať vznik alebo podporovať pokračovanie násilného konfliktu, a podkopávať tak snahy o rozvoj, dobrú správu a právny štát. Na zabezpečenie mieru, rozvoja a stability v uvedených oblastiach je nanajvýš dôležité preťať prepojenie medzi konfliktom a nelegálnou ťažbou nerastných surovín.
                  
               
                     (2)
                  
                  
                     V nariadení (EÚ) 2017/821 sa stanovujú povinnosti náležitej starostlivosti pre dovozcov Únie dovážajúcich cín, tantal a volfrám, ich rudy a zlato, ktoré sa budú uplatňovať od 1. januára 2021. Nariadenie je navrhnuté tak, aby poskytovalo transparentnosť a istotu, pokiaľ ide o dodávateľské postupy dovozcov Únie a taviarní a rafinérií získavajúcich zdroje z oblastí zasiahnutých konfliktom a vysokorizikových oblastí.
                  
               
                     (3)
                  
                  
                     Niekoľko schém dobrovoľnej náležitej starostlivosti s rovnakými alebo podobnými cieľmi, ako má nariadenie (EÚ) 2017/821, už existuje. V nariadení (EÚ) 2017/821 sa stanovuje, že Komisia môže uznať tie schémy, ktoré dovozcovi Únie dovážajúcemu nerastné suroviny alebo kovy umožňujú dodržiavať dané nariadenie, keď ich účinne vykonáva.
                  
               
                     (4)
                  
                  
                     Preto je potrebné stanoviť metodiku a kritériá, ktoré má Komisia používať na určenie toho, či by mala schéme udeliť uznanie.
                  
               
                     (5)
                  
                  
                     V odôvodnení 14 nariadenia (EÚ) 2017/821 sa okrem iného uvádza, že požiadavky na schémy náležitej starostlivosti v dodávateľskom reťazci by mali byť prispôsobené usmerneniu OECD o náležitej starostlivosti a spĺňať formálne náležitosti, akými sú zapojenie zainteresovaných strán, mechanizmy podávania sťažností a schopnosť reagovať. V uvedenom odôvodnení sa takisto uvádza, že dovozcovia Únie sú naďalej individuálne zodpovední za dodržiavanie povinností náležitej starostlivosti bez ohľadu na to, či sa na nich vzťahuje schéma náležitej starostlivosti uznaná Komisiou.
                  
               
                     (6)
                  
                  
                     Požiadavky nariadenia (EÚ) 2017/821 sú v súlade s usmernením OECD. Aby sa zabezpečila aj konzistentnosť tohto nariadenia s činnosťou OECD, mala by metodika OECD na posúdenie súladu programov odvetvia s metodikou OECD pre nerastné suroviny (ďalej len „metodika OECD“) slúžiť ako základ pre metodiku a kritériá Komisie na účely posúdenia a uznávania schém náležitej starostlivosti v dodávateľskom reťazci.
                  
               
                     (7)
                  
                  
                     Pred tým, ako Komisia dokončí posúdenia žiadostí o uznanie, mala by v prípade potreby konzultovať so sekretariátom OECD, ktorý by mal dostať možnosť vydať stanovisko k návrhu správy a predbežným záverom.
                  
               
                     (8)
                  
                  
                     Príslušné orgány členských štátov sú zodpovedné za uplatňovanie a účinné a jednotné vykonávanie nariadenia (EÚ) 2017/821 v celej Únii. Komisia by si preto mala s príslušnými orgánmi členských štátov vymieňať informácie o žiadostiach o uznanie a ich posúdení, aby im dala možnosť účinne sa podieľať na posúdení, ktoré vykonáva.
                  
               
                     (9)
                  
                  
                     V článku 8 ods. 3 nariadenia (EÚ) 2017/821 sa uvádza, že Komisia má zohľadňovať rôznu prax odvetví, na ktoré sa určitá schéma vzťahuje, a má prihliadať aj na rizikovo orientovaný prístup a metódy, ktoré táto schéma používa na identifikáciu oblastí zasiahnutých konfliktom a vysokorizikových oblastí, ako aj uvedené výsledky.
                  
               
                     (10)
                  
                  
                     Toto nariadenie sa nevzťahuje na overovanie schém, ktoré už boli uznané, ani na požiadavky týkajúce sa zmien schém postupom času, pričom týmito záležitosťami sa zaoberá článok 8 ods. 4 a 5 nariadenia (EÚ) 2017/821.
                  
               
                     (11)
                  
                  
                     Únia by sa mala v prípade potreby usilovať o spoluprácu s inými jurisdikciami v záujme podpory vytvárania a vykonávania schém náležitej starostlivosti, ktoré budú v súlade s usmernením OECD o náležitej starostlivosti,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            
               1.   V tomto nariadení sa uvádzajú pravidlá týkajúce sa metodiky a kritériá, ktoré Komisii umožňujú posúdiť, či schémy náležitej starostlivosti v dodávateľskom reťazci týkajúce sa cínu, tantalu, volfrámu a zlata uľahčujú hospodárskym subjektom dodržiavanie požiadaviek nariadenia (EÚ) 2017/821, a uznať takéto schémy podľa článku 8 uvedeného nariadenia.
            
            
               2.   Toto nariadenie sa uplatňuje len na schémy alebo časti schém, ktoré sa týkajú kovov a nerastných surovín patriacich do rozsahu pôsobnosti nariadenia (EÚ) 2017/821 uvedených v prílohe 1 k uvedenému nariadeniu.
            
         
         
            Článok 2
            Vymedzenie pojmov
            
               1.   Na účely tohto nariadenia sa uplatňuje vymedzenie pojmov v nariadení (EÚ) 2017/821.
               Uplatňuje sa aj toto vymedzenie pojmov:
               
                           a)
                        
                        
                           „schéma“ je „schéma náležitej starostlivosti v dodávateľskom reťazci“ alebo „schéma náležitej starostlivosti“, ako sú vymedzené v článku 2 písm. m) nariadenia (EÚ) 2017/821;
                        
                     
                           b)
                        
                        
                           „žiadateľ“ je subjekt, ktorý podal alebo má v úmysle podať žiadosť o uznanie schémy;
                        
                     
                           c)
                        
                        
                           „vlastníci schémy“ sú subjekty uvedené v článku 8 ods. 1 nariadenia (EÚ) 2017/821;
                        
                     
                           d)
                        
                        
                           „hospodárske subjekty zúčastňujúce sa schémy“ sú fyzické alebo právnické osoby, ktoré podliehajú auditu v súlade s požiadavkami schémy alebo ktoré sú inak spojené so schémou alebo sa zúčastňujú schémy tak, že schéma od nich očakáva spĺňanie jej noriem a politík;
                        
                     
                           e)
                        
                        
                           „metodika OCDE“ je metodika OECD na posúdenie súladu programov odvetvia s usmernením OECD pre nerastné suroviny spolu s prílohou k nemu, uverejnená v správe OECD COM/DAF/INV/DCD/DAC(2018)1;
                        
                     
                           f)
                        
                        
                           „všeobecné zásady náležitej starostlivosti“ sú zásady uvedené v oddiele A prílohy 1 k metodike OECD;
                        
                     
                           g)
                        
                        
                           „opakovaná žiadosť“ je
                           
                                       i)
                                    
                                    
                                       žiadosť týkajúca sa schémy, ktorá už bola predmetom aspoň jednej skoršej žiadosti, ktorá bola buď vyhlásená za neprípustnú alebo bola neúspešná či stiahnutá;
                                    
                                 
                                       ii)
                                    
                                    
                                       žiadosť týkajúca sa schémy, ktorej Komisia odňala uznanie.
                                    
                                 
                     
                           h)
                        
                        
                           „všeobecné podmienky na uznanie“ sú podmienky uvedené v článku 4;
                        
                     
                           i)
                        
                        
                           „osobitné kritériá posúdenia“ sú kritériá uvedené v článku 5.
                        
                     
            
               2.   Na účely tohto nariadenia sa rozumie, že pojem „program odvetvia“ používaný v metodike OECD má rovnaký význam ako pojem „schéma“.
            
         
         
            Článok 3
            Požiadavky na žiadosti a prípustnosť žiadostí
            
               1.   Vlastníci schémy môžu požiadať o to, aby Komisia uznala schémy, ktoré vytvorili a na ktoré dohliadajú, v súlade s týmto článkom.
            
            
               2.   Aby boli žiadosti prípustné, musia obsahovať tieto informácie:
               
                           a)
                        
                        
                           totožnosť žiadateľa;
                        
                     
                           b)
                        
                        
                           meno a kontaktné údaje osoby, ktorá bude zodpovedná za posúdenie, a bude teda kontaktnou osobou Komisie;
                        
                     
                           c)
                        
                        
                           opis cieľov schémy, kovy a nerastné suroviny, na ktoré sa schéma vzťahuje, druhy hospodárskych subjektov zúčastňujúcich sa schémy a časť hodnotového reťazca, v ktorej tieto hospodárske subjekty pôsobia;
                        
                     
                           d)
                        
                        
                           informácie o rozsahu pôsobnosti žiadosti s objasnením, či sa žiadosť týka konkrétnej časti schémy alebo konkrétnej časti hodnotového alebo dodávateľského reťazca;
                        
                     
                           e)
                        
                        
                           dôkazy o tom, že koncepcia politík a noriem schémy je koherentná so zásadami náležitej starostlivosti v dodávateľskom reťazci uvedenými v článku 2 písm. d) nariadenia (EÚ) 2017/821, a to spôsobom, ktorý je v súlade s rámcom piatich krokov uvedeným v prílohe 1 k usmerneniu OECD;
                        
                     
                           f)
                        
                        
                           zoznam hospodárskych subjektov zúčastňujúcich sa schémy a iných subjektov, ktoré sú členmi schémy alebo sú inak spojené so schémou;
                        
                     
                           g)
                        
                        
                           akékoľvek iné posúdenie schémy, ak je dostupné, vrátane vlastného posúdenia, posúdení príslušnými orgánmi v inej jurisdikcii a posúdení treťou stranou;
                        
                     
                           h)
                        
                        
                           v náležitých prípadoch vzťah medzi žiadosťou a prípadnou skoršou žiadosťou.
                        
                     
            
               3.   Žiadatelia môžu uviesť akékoľvek ďalšie informácie, ktoré považujú za relevantné.
            
            
               4.   Komisia v lehote 45 kalendárnych dní po doručení žiadosti určí, či je žiadosť prípustná, a informuje o tom žiadateľa.
            
            
               5.   Ak Komisia usúdi, že dôkazy uvedené v odseku 2 písm. e) boli poskytnuté, ale chýbajú iné informácie uvedené v odseku 2, informuje o tom žiadateľa včas a v každom prípade pred uplynutím lehoty stanovenej v odseku 4 a vyzve ho, aby v lehote 30 kalendárnych dní žiadosť doplnil.
            
            
               6.   Ak Komisia usúdi, že neboli poskytnuté dôkazy uvedené v odseku 2 písm. e), alebo ak žiadateľ nedoplní žiadosť pred uplynutím stanovenej lehoty podľa odseku 5, vyhlási žiadosť za neprípustnú a oznámi to žiadateľovi, a nepristúpi k ďalšiemu posudzovaniu žiadosti.
            
            
               7.   Vlastníci schémy podaním žiadosti súhlasia s tým, že schéma sa podrobí posúdeniu stanovenému v tomto nariadení. Žiadatelia však môžu svoju žiadosť kedykoľvek stiahnuť.
            
         
         
            Článok 4
            Všeobecné podmienky na uznanie rovnocennosti
            
               1.   Schéme sa udelí uznanie rovnocennosti, ak všeobecné zásady náležitej starostlivosti v rámci schémy, jej požiadavky na hospodárske subjekty zúčastňujúce sa schémy a osobitné povinnosti samotnej schémy sú v súlade s uplatniteľnými požiadavkami nariadenia (EÚ) 2017/821.
            
            
               2.   Požiadavky odseku 1 sa považujú za splnené, keď Komisia usúdi, že sú splnené podmienky, aby sa schéma ohodnotila za „plne v súlade“ podľa oddielu 4 metodiky OECD na základe jej posúdenia všetkých uplatniteľných osobitných kritérií so zreteľom na politiky a normy danej schémy, ako aj na to, ako sa v rámci schémy vykonávajú.
            
         
         
            Článok 5
            Osobitné kritériá posúdenia
            
               1.   Komisia posudzuje schému podľa uplatniteľných osobitných kritérií uvedených v prílohe 1 k metodike OECD v súlade s článkami 6, 7 a 8.
            
            
               2.   Komisia pri každom jednotlivom posúdení stanoví relevantnosť každého z osobitných kritérií uvedených v prílohe 1 k metodike OECD, pričom zohľadňuje povahu, rozsah pôsobnosti a osobitosti schémy podrobenej posudzovaniu. Na tieto účely zvažuje uplatniteľnosť osobitných kritérií uvedených v prílohe 1 k metodike OECD. Môže takisto zvážiť odchýliť sa od osobitných kritérií uvedených v prílohe 1 k metodike OECD, ak je to potrebné na zabezpečenie toho, aby posúdenie zodpovedalo rozsahu pôsobnosti a požiadavkám nariadenia (EÚ) 2017/821, okrem iného pokiaľ ide o druh subjektov, na ktoré sa vzťahujú povinnosti podľa uvedeného nariadenia.
            
         
         
            Článok 6
            Doplnenie informácií poskytnutých v žiadosti s cieľom umožniť posúdenie osobitných kritérií
            
               1.   Komisia v prípade potreby doplní informácie obsiahnuté v prípustných žiadostiach, aby bola schopná vykonať svoje posúdenie uplatniteľných osobitných kritérií podľa článku 5 ods. 2 Môže to zahŕňať predovšetkým:
               
                           a)
                        
                        
                           preskúmanie dokumentov, ktoré Komisia považuje za relevantné, ako napríklad stanov schémy alebo zodpovedajúcich dokumentov a iných dokumentov o politike schémy; mandát príslušných výborov schémy; audítorské správy hospodárskych subjektov zúčastňujúcich sa schémy; správy od expertov a príslušných zainteresovaných strán; akékoľvek iné posúdenie schémy vrátane vlastného posúdenia, posúdení príslušnými orgánmi v iných jurisdikciách a posúdení treťou stranou, a akékoľvek iné relevantné informácie týkajúce sa riadenia schémy;
                        
                     
                           b)
                        
                        
                           pohovory so zástupcami schémy, manažmentom hospodárskych subjektov zúčastňujúcich sa schémy, audítormi a inými príslušnými zainteresovanými stranami;
                        
                     
                           c)
                        
                        
                           účasť v postavení pozorovateľa na externých auditoch hospodárskych subjektov zúčastňujúcich sa schémy na základe požiadaviek na schému a posúdenie zodpovedajúcich audítorských správ.
                        
                     
            
               2.   Pri vykonávaní odseku 1 môže Komisia požiadať žiadateľa o predloženie akýchkoľvek doplňujúcich informácií alebo dokumentácie a sprostredkovanie pohovorov a účasti na externých auditoch.
            
            
               3.   Komisia určuje, aké doplňujúce informácie sú potrebné na to, aby mohla vykonať posúdenie všetkých uplatniteľných osobitných kritérií. Na tieto účely môže zohľadniť usmernenia uvedené v oddiele 2 metodiky OECD.
            
         
         
            Článok 7
            Metodika hodnotenia osobitných kritérií
            
               1.   Pri hodnotení každého uplatniteľného osobitného kritéria sa zohľadňuje koncepcia politík a noriem schémy, ako aj to, ako sa v rámci schémy vykonávajú, v súlade s oddielom 3.2 metodiky OECD.
            
            
               2.   Komisia stanoví, či schéma je „plne“ alebo „čiastočne“ v súlade alebo „nie je“ v súlade so zreteľom na všetky uplatniteľné osobitné kritériá v súlade s oddielom 3.2 metodiky OECD.
            
            
               3.   Pri hodnotení uplatniteľných osobitných kritérií sa nezohľadňujú žiadne prípadné politiky, normy, činnosti a iné aspekty schémy, ktoré nesúvisia s náležitou starostlivosťou v dodávateľských reťazcoch kovov a nerastných surovín, na ktoré sa vzťahuje nariadenie (EÚ) 2017/821; a nezohľadňujú sa ani politiky a iné informácie týkajúce sa spoločností, ktoré nepatria do rozsahu pôsobnosti uvedeného nariadenia, pokiaľ sa o to v žiadosti výslovne nepožiadalo a Komisia s tým nevyjadrila súhlas.
            
            
               4.   Komisia môže pri vyhodnocovaní žiadosti posúdiť akékoľvek prípadné relevantné posúdenia schémy vykonané dôveryhodnými tretími stranami, aj keď takéto posúdenia nie sú zahrnuté v žiadosti.
            
            
               5.   Pri hodnotení uplatniteľných osobitných kritérií, v prípade ktorých sa schéma opiera v plnom rozsahu alebo čiastočne o politiky, normy alebo činnosti inej schémy alebo podobného subjektu, ktorý je voči žiadateľovi nezávislý, sa posudzuje, či:
               
                           a)
                        
                        
                           schéma vykonala dôveryhodné posúdenie takýchto subjektov a to, ako sa zabezpečuje, aby takéto posúdenia boli a zostali relevantné a aktuálne v priebehu času, a
                        
                     
                           b)
                        
                        
                           takéto subjekty sú schémami, ktorým bolo udelené uznanie rovnocennosti podľa tohto nariadenia.
                        
                     
         
         
            Článok 8
            Správa o posúdení
            
               1.   Komisia vypracuje správu, v ktorej uvedie svoje posúdenie toho, či daná schéma spĺňa všeobecné podmienky na uznanie a uplatniteľné osobitné kritériá. Táto správa sa dokončuje podľa odsekov 2, 3 a 4.
            
            
               2.   Návrh správy sa oznámi žiadateľovi, ktorému sa poskytne lehota 15 kalendárnych dní na predloženie pripomienok.
            
            
               3.   Po posúdení prípadných pripomienok doručených od žiadateľa Komisia v prípade potreby konzultuje návrh správy so sekretariátom OECD a môže mu poskytnúť všetku podpornú dokumentáciu potrebnú na to, aby sekretariát OECD mohol vypracovať svoje stanovisko. Komisia vyzve sekretariát OECD, aby predložil svoje stanovisko v lehote 30 kalendárnych dní. Stanovisko sa týka predovšetkým posúdenia všeobecných podmienok na uznanie a osobitných kritérií.
            
            
               4.   Komisia dokončí správu najneskôr do deviatich mesiacov odo dňa, keď vyhlásila správu za prípustnú podľa článku 3, pokiaľ žiadateľovi neoznámi vopred, že správu dokončí neskôr.
            
         
         
            Článok 9
            Postup po prijatí záveru týkajúceho sa všeobecných podmienok na uznanie
            
               1.   Ak Komisia na základe metodiky posúdenia uvedenej v tomto nariadení usúdi, že všeobecné podmienky na uznanie rovnocennosti sú splnené, uplatňuje postup uvedený v článku 8 ods. 3 nariadenia (EÚ) 2017/821.
            
            
               2.   Ak Komisia usúdi, že všeobecné podmienky na uznanie rovnocennosti uvedené v článku 4 nie sú splnené, oznámi to žiadateľovi a príslušným orgánom členských štátov a poskytne žiadateľovi kópiu záverečnej správy o posúdení uvedenej v článku 8 ods. 1
            
         
         
            Článok 10
            Opakované žiadosti
            
               1.   Opakovanú žiadosť nemožno podať do dvanástich mesiacov po oznámení stanovenom v článku 9 ods. 2 alebo článku 3 ods. 6 alebo po stiahnutí žiadosti.
            
            
               2.   Odchylne od odseku 1 opakovanú žiadosť v súvislosti s tou istou schémou možno podať tri mesiace po oznámeniach uvedených v odseku 1, ak by na splnenie všeobecných podmienok na uznanie rovnocennosti uvedených v článku 4 stačilo lepšie ohodnotenie v prípade menej ako desiatich percent uplatniteľných osobitných kritérií.
            
            
               3.   V opakovaných žiadostiach sa poskytnú všetky informácie uvedené v článku 3 ods. 2, aj keď časť týchto informácií už obsahovali predchádzajúce žiadosti.
            
            
               4.   Okrem informácií uvedených v článku 3 ods. 2 obsahuje opakovaná žiadosť týkajúca sa schémy, na ktorú sa vzťahovala predchádzajúca neúspešná žiadosť, podrobné informácie o všetkých opatreniach prijatých v súvislosti s osobitnými kritériami, ktoré Komisia vo svojom posúdení poslednej neúspešnej žiadosti nepovažovala za „plne v súlade“.
            
         
         
            Článok 11
            Opatrenia prijaté podľa článku 8 ods. 6 a článku 8 ods. 7 nariadenia (EÚ) 2017/821
            
               1.   Komisia pri uplatňovaní článku 8 ods. 6 a článku 8 ods. 7 nariadenia (EÚ) 2017/821 postupuje podľa krokov uvedených v odsekoch 2, 3 a 4 tohto článku.
            
            
               2.   Ak Komisia zistí nedostatky v uznanej schéme, oznámi to vlastníkovi schémy a poskytne mu tri až šesť mesiacov na vykonanie nápravných opatrení. Komisia môže túto lehotu predĺžiť, pričom zohľadňuje povahu daných nedostatkov.
            
            
               3.   Vlastník schémy oznámi Komisii prijaté nápravné opatrenia v lehote stanovenej podľa odseku 2. V oznámení sa uvedú podložené dôkazy o takýchto nápravných opatreniach.
            
            
               4.   Komisia nezačne konanie o odňatí uznania stanovenom v článku 8 ods. 7 druhom pododseku nariadenia (EÚ) 2017/821 skôr, ako uplynie lehota stanovená podľa odseku 2 tohto článku.
            
         
         
            Článok 12
            Transparentnosť a dôvernosť
            
               1.   Komisia zriadi register schém, ktorým udelila uznanie rovnocennosti, a sprístupní ho verejnosti. Komisia zabezpečuje, aby sa register včas aktualizoval vždy, keď udelí alebo odníme uznanie rovnocennosti.
            
            
               2.   Správa uvedená v článku 8 ods. 1 sa sprístupní verejnosti, ak Komisia udelí schéme uznanie rovnocennosti. Stanovisko sekretariátu OECD predložené k návrhu správy sa takisto sprístupňuje verejnosti, pokiaľ sekretariát OECD nepožiada, aby zostalo dôverné.
            
            
               3.   Komisia zabezpečuje, aby sa so všetkými informáciami, ktoré Komisia, žiadatelia alebo fyzické či právnické osoby podieľajúce sa na posúdení podľa tohto nariadenia označia za dôverné, zaobchádzalo v súlade s nariadením Európskeho parlamentu a Rady (ES) č. 1049/2001 (2).
            
         
         
            Článok 13
            Spolupráca a pomoc
            
               1.   Žiadatelia zabezpečujú, aby bol Komisii umožnený prístup ku všetkým informáciám, ktoré Komisia považuje za potrebné na posúdenie osobitných kritérií vrátane sprostredkovania pohovorov so zúčastnenými hospodárskymi subjektmi a účasti na externých auditoch.
            
            
               2.   Komisia ukončí alebo pozastaví svoje posudzovanie, ak žiadateľ nespĺňa ustanovenia odseku 1 a zodpovedajúcim spôsobom to žiadateľovi oznámi. V oznámení sa uvádzajú dôvody, prečo Komisia ukončila alebo pozastavila svoje posudzovanie. Ak Komisia ukončí alebo pozastaví posudzovanie, vlastník schémy môže podať opakovanú žiadosť najskôr dvanásť mesiacov od dátumu uvedeného oznámenia.
            
            
               3.   Komisia si vymieňa informácie s príslušnými orgánmi členských štátov určenými podľa článku 10 ods. 1 nariadenia (EÚ) 2017/821 tak, aby im umožnila účinne sa podieľať na jej posudzovaní podľa tohto nariadenia a vykonávať si svoju právomoc, pokiaľ ide o účinné a jednotné vykonávanie nariadenia (EÚ) 2017/821.
               Komisia predovšetkým:
               
                           a)
                        
                        
                           informuje príslušné orgány členských štátov o vlastníkoch schémy, ktorí požiadali o uznanie podľa článku 3, a vyzve ich, aby predložili akékoľvek informácie a posúdenie relevantné pre dané posudzovanie;
                        
                     
                           b)
                        
                        
                           na žiadosť príslušného orgánu členského štátu sprístupní tomuto orgánu celú žiadosť;
                        
                     
                           c)
                        
                        
                           posúdi všetky informácie, ktoré poskytli príslušné orgány členských štátov, relevantné pre posúdenie žiadosti podľa tohto nariadenia;
                        
                     
                           d)
                        
                        
                           posúdi všetky informácie, ktoré poskytli príslušné orgány členských štátov v súvislosti s nedostatkami, ktoré Komisia zistila v schémach, a informuje ich o každom oznámení vykonanom podľa článku 11 ods. 3;
                        
                     
            
               4.   Komisia v prípade potreby priebežne informuje Európsky parlament o vykonávaní tohto nariadenia a uváži všetky informácie dôležité pre jeho vykonávanie, ktoré jej Európsky parlament poskytne.
            
            
               5.   Okrem konzultácií stanovených v článku 8 ods. 1 môže Komisia konzultovať so sekretariátom OECD alebo ho požiadať o pomoc pri plnení svojich povinností podľa tohto nariadenia.
            
         
         
            Článok 14
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 130, 19.5.2017, s. 1.
         
            (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).